Fergeforliset i Sør Korea: 275 bekreftet døde
- To personer ble hentet opp i natt, sier en talsperson for redningsstyrkene ifølge CNN. De fleste av de døde og savnede er studenter ved samme videregående skole, som var på skoletur da fergen «Sewol» forliste 16. april. Fortsatt skal 29 personer være savnet. Dykkere leter fortsatt i vraket etter savnede i vanskelige forhold. Serke strømmer og vrakrester gjør letearbeidet farlig. Forrige uke mistet en av dykkerne livet. Direktør arrestert Torsdag denne uken ble Kim Han-sik, sjefen for selskapet som eide ulykkesfergen, arrestert av sørkoreansk politi. Myndighetene mener overlast er en av årsakene til at fergen kantret. Cheonghaejin Marine Companys øverste leder er blant annet siktet for å ha forårsaket dødsfall som en følge av grov uaktsomhet. Sørkoreanske myndigheter mener også at Kim kan klandres for at fergen kantret etter ulykken, noe som de mener var hovedgrunnen til at så mange som 300 mennesker kan ha omkommet. Etterforskerne mener «Sewol» var lastet med langt mer enn det som de hadde lov til, i tillegg til at lasten ikke var forsvarlig sikret. Aktor Yang Joong-jin uttalte torsdag at den løse lasten trolig var årsaken til at skipet veltet rundt. VG har tidligere omtalt at fergen flere ganger fraktet mer enn 3000 tonn - mer enn tre ganger så mye som den var godkjent for. Flere arrestasjoner En mobilvideo som ble filmet av en av de omkomne ungdommene om bord viser også panikken som oppsto etter at fergen plutselig begynte å krenge. På en pressekonferanse torsdag opplyste også Yang at politiet har gjennomsøkt lokalene til fergeselskapet og at ytterligere fire i selskapet er pågrepet, men det er foreløpig uklart hva de er siktet for. Tidligere er det kjent at hele fergemannskapet, inkludert kapteinen, er arrestert. De er blant annet siktet for å ha forlatt skipet før alle passasjerer var i sikkerhet. Oppga feil savnet-tall I en video filmet av redningsmannskaper på stedet ble blant annet kapteinen, Lee Joon-seok, filmet idet han forlot fergen i underbuksene, samtidig som flere hundre ungdommer om bord var minutter unna drukningsdøden. Myndighetene har måttet tåle sterk kritikk fra flere pårørende for måten de har håndtert redningsarbeidet på. Onsdag ble det ifølge nyhetsbyrået AP kjent at man har operert med feil antall savnede - 302, og ikke 304 som er det korrekte antallet.
Dødstallene fra fergeforliset i Sør-Korea har steget til 275 etter at letemannskaper hentet ut flere døde kropper fra vraket. Flere er fortsatt savnet.